## Pravilnik o izmjenama Pravilnika o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije

### NN 29/2012 (7.3.2012.), Pravilnik o izmjenama Pravilnika o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije

MINISTARSTVO POLJOPRIVREDE

728

Na temelju članka 31. stavaka 4. i 8. te članka 59. stavka 3. Zakona o veterinarstvu (»Narodne novine«, broj 41/07 i 55/11), ministar poljoprivrede, donosi

PRAVILNIK

O IZMJENAMA PRAVILNIKA O ZDRAVSTVENIM ZAHTJEVIMA ZA STAVLJANJE U PROMET I UVOZ ŽIVOTINJA, SJEMENA, JAJNIH STANICA I ZAMETAKA KOJI NE PODLIJEŽU ZAHTJEVIMA PROPISA IZ DODATKA A DIJELA I. PRAVILNIKA O VETERINARSKIM I ZOOTEHNIČKIM PREGLEDIMA ODREĐENIH ŽIVOTINJA I PROIZVODA U PROMETU S DRŽAVAMA ČLANICAMA EUROPSKE UNIJE

Članak 1.

U Pravilniku o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09)[[1]](#footnote-29081-1) Dodatak D zamjenjuje se novim Dodatkom D koji je tiskan u prilogu ovoga Pravilnika i njegov je sastavni dio.

Članak 2.

Ovaj Pravilnik sadrži odredbe koje su u skladu sa sljedećim aktom Europske unije:

– Uredba Komisije (EU) br. 176/2010 od 2. ožujka 2010. o izmjenama i dopunama Priloga D Direktive Vijeća 92/65/EEZ u pogledu centara za sakupljanje i skladištenje sjemena, timova za sakupljanje i proizvodnju zametaka, uvjeta za kopitare, ovce i koze kao donore te za postupanje sa sjemenom, jajnim stanicama i zamecima (SL L 52, 3. 3. 2010.).

Članak 3.

Ovaj Pravilnik stupa na snagu danom pristupanja Republike Hrvatske u članstvo Europske unije.

Klasa: 011-02/11-01/136

Urbroj: 525-06-1-0249/12-9

Zagreb, 28. veljače 2012.

Ministar poljoprivrede
Tihomir Jakovina, v. r.

**DODATAK D**

POGLAVLJE I.

Uvjeti za centre za sakupljanje sjemena, centre za skladištenje sjemena, timove za sakupljanje zametaka i timove za proizvodnju zametaka

I. Uvjeti za odobravanje centara za sakupljanje sjemena i centara za skladištenje sjemena

1. Za izdavanje odobrenja i veterinarskog registracijskog broja iz članka 11. stavka 4. ovoga Pravilnika svaki centar za sakupljanje sjemena mora:

1.1. biti pod stalnim nadzorom veterinara centra kojeg je ovlastilo nadležno tijelo;

1.2. imati barem:

(a) smještaj za životinje s mogućnošću zaključavanja i ukoliko je potrebno prostor za vježbanje kopitara koji je fizički odvojen od prostora za sakupljanje, obradu i skladištenje;

(b) prostore za izolaciju koji nemaju izravnu komunikaciju s ostalim prostorima za smještaj životinja;

(c) prostorije za sakupljanje sjemena, koje mogu biti na otvorenom, zaštićene od loših vremenskih utjecaja, s protukliznim podovima unutar i uokolo zone sakupljanja sjemena, koji štite od ozbiljnih povreda u slučaju pada, bez utjecaja na zahtjeve iz točke 1.4. ovoga Odjeljka;

(d) odvojenu prostoriju za čišćenje i dezinfekciju ili sterilizaciju opreme;

(e) prostoriju za obradu sjemena odvojenu od prostorije za sakupljanje sjemena i prostora za čišćenje opreme iz podtočke (d) ove točke koja ne mora nužno biti na istom mjestu;

(f) prostoriju za skladištenje sjemena koja ne mora nužno biti na istom mjestu;

1.3. biti izgrađen ili izoliran na način da je spriječen kontakt sa životinjama izvan centra;

1.4. biti izgrađen na način da se cijeli centar za sakupljanje sjemena, osim uredskih prostorija i u slučaju kopitara prostorija za vježbanje, lako čisti i dezinficira.

2. Za izdavanje odobrenja svaki centar za skladištenje sjemena mora:

(a) u slučaju da skladištenje nije ograničeno na sjeme jedne vrste sakupljeno u centru za sakupljanje sjemena odobrenog u skladu s ovim Pravilnikom ili ako se zametci skladište u centru u skladu s ovim Pravilnikom, dobiti poseban registracijski veterinarski broj iz članka 11. stavka 4. ovoga Pravilnika za svaku vrstu sjemena koja se skladišti u centru;

(b) biti pod stalnim nadzorom veterinara centra kojeg je ovlastilo nadležno tijelo;

(c) imati prostor za skladištenje sjemena koji je opremljen odgovarajućom opremom za skladištenje sjemena i/ili pohranu zametaka te je izgrađen tako da su navedeni proizvodi zaštićeni od loših vremenskih uvjeta ili loših utjecaja iz okoliša;

(d) biti izgrađen izoliran na način da je spriječen kontakt sa životinjama izvan centra;

(e) biti izgrađen na način da se cijeli centar, osim uredskih prostorija i u slučaju kopitara prostorija za vježbanje, lako čisti i dezinficira;

(f) biti izgrađen na način da je učinkovito onemogućen pristup neovlaštenim osobama.

II. Uvjeti za nadzor centara za sakupljanje sjemena i centara za skladištenje sjemena

1. Centri za sakupljanje sjemena moraju:

1.1. biti nadzirani kako bi se osiguralo da:

(a) se u njima drže samo životinje onih vrsta od kojih se sakuplja sjeme;

Mogu se primiti i ostale domaće životinje pod uvjetom da te životinje ne predstavljaju opasnost za zarazu životinja od kojih se sakuplja sjeme i da udovoljavaju uvjetima koje je odredio veterinar centra.

Ako, u slučaju kopitara, centar za sakupljanje dijeli prostor sa centrom za umjetno osjemenjivanje ili pripust, tada kobile i nekastrirani mužjaci (pastusi) za probu i za prirodni pripust mogu biti primljeni ukoliko ispunjavaju zahtjeve iz točaka 1.1., 1.2., 1.3. i 1.4. Odjeljka I. Poglavlja II. ovoga Pravilnika;

(b) je onemogućen ulaz neovlaštenim osobama, a da ovlašteni posjetitelji ispunjavaju uvjete koje je odredio veterinar centra,

(c) je zaposleno samo kvalificirano osoblje koje je prošlo odgovarajuću obuku o tehnikama dezinfekcije i higijene radi sprječavanja širenja bolesti;

1.2. biti praćeni tako da je osigurano:

(a) vođenje evidencije iz koje je vidljivo:

– vrsta, pasmina, datum rođenja i identifikacijska oznaka svake životinje u centru;

– svako premještanje životinja u i iz centra;

– povijest bolesti i svi dijagnostički testovi s njihovim rezultatima, terapija i cijepljenje provedeno na životinjama držanim u centru;

– datum sakupljanja i obrade sjemena;

– odredište sjemena;

– skladištenje sjemena;

(b) niti jedna životinja držana u centru nije korištena za prirodni pripust najmanje 30 dana prije datuma prvog sakupljanja sjemena i tijekom razdoblja sakupljanja;

(c) sakupljanje, obrada i skladištenje sjemena je provedeno isključivo u prostorima izdvojenim za tu svrhu;

(d) da su svi instrumenti koji dolaze u kontakt sa sjemenom ili životinjom donorom tijekom sakupljanja ili obrade, odgovarajuće dezinficirani ili sterilizirani prije korištenja, osim instrumenata koji su novi i za jednokratnu uporabu te se nakon uporabe bacaju (instrumenti za jednokratnu uporabu);

Ako, u slučaju kopitara, centar za sakupljanje dijeli prostor sa centrom za umjetno osjemenjivanje ili pripust, instrumenti i oprema za umjetno osjemenjivanje ili prirodni pripust, i instrumenti i oprema koji dolaze u dodir s životinjom od koje se sakuplja sjeme ili drugim životinjama držanim u centru ili sjemenom, moraju biti strogo odvojeni jedni od drugih;

(e) proizvodi životinjskog podrijetla poput, razrjeđivača, aditiva ili punila koji se koriste u obradi sjemena ne predstavljaju rizik za zdravlje životinja, ili su prethodno obrađeni na način da se takav rizik spriječi;

(f) kriogene tvari koje se koriste za očuvanje ili skladištenje sjemena nisu bile prethodno korištene za druge proizvode životinjskog podrijetla;

(g) je svaki spremnik za skladištenje ili transport sjemena prije svakog punjenja propisno dezinficiran ili steriliziran, osim spremnika koji su novi i za jednokratnu uporabu te se nakon uporabe bacaju (spremnici za jednokratnu uporabu);

(h) svaka pojedina doza sjemena ili svaki ejakulat svježeg sjemena namijenjen za daljnju obradu bude jasno označen na način da se može utvrditi datum sakupljanja sjemena, vrsta, pasmina i identifikacija životinje donora i broj odobrenja centra u kojem je sjeme sakupljeno;

1.3. najmanje jednom godišnje za vrijeme sezone parenja u slučaju životinja sa sezonskim parenjem i najmanje dva puta godišnje u slučaju životinja sa nesezonskom reprodukcijom, biti pregledani od strane službenog veterinara u svrhu provjere i potvrđivanja, kad je potrebno na temelju evidencija, standardnih postupaka i internih revizija, svih činjenica vezanih za uvjete odobravanja, nadziranja i praćenja.

2. Centri za skladištenje sjemena moraju

2.1. biti nadzirani kako bi se osiguralo da:

(a) status životinja donora čije sjeme se skladišti u centru ispunjava zahtjeve iz ovoga Pravilnika;

(b) su ispunjeni zahtjevi iz podtočaka (b) i (c) točke 1.1. ovoga Odjeljka;

(c) se vode evidencije o svakom premještanju sjemena koje ulazi u ili napušta centar za skladištenje;

2.2. biti praćeni tako da je osigurano da:

(a) samo sjeme koje je sakupljeno i koje dolazi iz odobrenog centra za sakupljanje ili skladištenje sjemena i koje je prevoženo u uvjetima koji daju sva moguća zdravstvena jamstva, te koje nije bilo u kontaktu sa sjemenom koje nije sukladno s ovim Pravilnikom može biti uneseno u odobreni centar za skladištenje sjemena;

(b) skladištenje sjemena je provedeno isključivo u prostorima izdvojenim za tu svrhu i za koje vrijede stroga pravila higijene;

(c) svi instrumenti koji dolaze u kontakt sa sjemenom su propisno dezinficirani ili sterilizirani prije uporabe, osim instrumenata za jednokratnu uporabu;

(d) su spremnici za skladištenje ili transport sjemena prije svakog punjenja propisno dezinficirani ili sterilizirani; osim spremnika za jednokratnu uporabu;

(e) kriogene tvari koje se koriste za očuvanje ili skladištenje sjemena nisu prethodno korištene za druge proizvode životinjskog podrijetla;

(f) je svaka pojedina doza sjemena jasno označena na način da se može utvrditi datum sakupljanja sjemena, vrsta, pasmina i identifikacija životinje donora i broj odobrenja centra u kojem je sjeme sakupljeno;

Nadležno tijelo obavještava Europsku komisiju i druge države članice Europske unije o karakteristikama i obliku označavanja na njenom teritoriju;

2.3. iznimno od podtočke (a) točke 2.2. ovoga Odjeljka, skladištenje zametaka u odobrenom centru za skladištenje se odobrava pod uvjetom da su ispunjeni zahtjevi iz ovog Pravilnika i da su zametci skladišteni u odvojenim spremnicima za pohranu;

2.4. biti pregledani od strane službenog veterinara najmanje dva puta godišnje u svrhu provjere i potvrđivanja, kad je potrebno na temelju evidencija, standardnih postupaka i internih revizija, svih činjenica vezanih za uvjete odobravanja, nadziranja i praćenja.

III. Uvjeti za odobravanje i nadzor timova za sakupljanje zametaka i timova za proizvodnju zametaka

1. Kako bi dobio odobrenje svaki tim za sakupljanje zametaka mora udovoljavati sljedećim zahtjevima:

1.1. sakupljanje, obradu i skladištenje zametaka mora obaviti veterinar tima ili pod njegovom odgovornošću jedan ili više kvalificiranih tehničara koje je veterinar tima upoznao s metodama i tehnikama higijene i tehnikama i načelima kontrole bolesti;

1.2. veterinar tima je odgovoran za sve postupke koje provodi tim, uključujući između ostalog:

(a) provjeru identiteta i zdravstvenog statusa životinje donora;

(b) sanitarne postupke i kirurške zahvate na životinjama donorima;

(c) postupke dezinfekcije i higijene;

(d) vođenje evidencije o:

– vrsti, pasmini, datumu rođenja i identifikaciji svake životinje donora;

– povijest bolesti i svim dijagnostičkim testovima s njihovim rezultatima, terapijama i cijepljenju provedenim na životinjama donorima;

– mjestu i datumu sakupljanja, obradi i skladištenju oocita, jajnih stanica i zametaka;

– identifikaciji zametaka i pojedinostima njihovog odredišta ukoliko je poznato;

1.3. tim će biti pod općim nadzorom službenog veterinara koji će provoditi inspekcijski nadzor barem jednom godišnje kako bi se osigurala, kad je potrebno na temelju evidencija, standardnih postupaka i internih revizija, sukladnosti sa sanitarnim uvjetima u pogledu sakupljanja, obrade i skladištenja zametaka provjera svih činjenica vezanih za uvjete odobravanja, nadziranja i praćenja;

1.4. tim će imati na raspolaganju stacionarni ili mobilni laboratorij u kojem se zametci mogu pregledati, obraditi ili pakirati i koji sadrži barem radnu površinu, optički ili stereo mikroskop i po potrebi opremu za zamrzavanje.

1.5. stacionarni laboratorij mora imati:

(a) prostor za obradu zametaka koji je fizički odvojen od prostora u kojem se sakupljaju zametci životinja donora tijekom prikupljanja;

(b) prostor za čišćenje i sterilizaciju instrumenata, osim u slučaju uporabe instrumenata za jednokratnu uporabu;

(c) prostor za skladištenje zametaka;

1.6. mobilni laboratorij mora imati:

(a) posebno opremljen dio vozila s dva odvojena dijela za:

– pregled i obradu zametaka koji je čisti dio; i

– odlaganje opreme i materijala korištenih u kontaktu sa životinjama donorima;

(b) koristi samo opremu za jednokratnu uporabu, osim ako sterilizacija opreme i nabava tekućine i drugih potrebnih proizvoda za sakupljanje i obradu zametaka nije osigurana u suradnji sa stacionarnim laboratorijem;

1.7. pri osmišljavanju i izradi rasporeda zgrada i laboratorija te svim postupcima koje provodi tim, potrebno je osigurati da ne dođe do križne kontaminacije zametaka;

1.8. tim mora imati na raspolaganju prostore za skladištenje koji:

(a) sadrže barem jedan prostor kojeg je moguće zaključati za skladištenje jajnih stanica i zametaka;

(b) se mogu lako očistiti i dezinficirati;

(c) imaju trajnu evidenciju o svim premještanjima jajnih stanica i zametaka;

(d) imaju spremnike za pohranu jajnih stanica i zametaka u prostoru koji je pod nadzorom veterinara tima i kojeg redovito pregledava službeni veterinar;

1.9. Nadležno tijelo može odobriti skladištenje sjemena u prostoru za skladištenje iz točke 1.8. ovoga Odjeljka pod uvjetom da sjeme:

(a) udovoljava zahtjevima ovoga Pravilnika za ovce, koze ili kopitare, ili zahtjevima Pravilnika o veterinarskim uvjetima koji se primjenjuju u prometu i uvozu sjemena svinja domaćih vrsta (»Narodne novine«, broj 112/08)[[2]](#footnote-29081-2) za svinje;

(b) je skladišteno u odvojenim posudama za skladištenje u prostorima za skladištenje odobrenih zametaka za daljnje aktivnosti tima;

2. Kako bi bio odobren, svaki tim za proizvodnju zametaka mora ispunjavati sljedeće dodatne zahtjeve:

2.1. članovi tima su odgovarajuće obučeni o metodama kontrole bolesti i laboratorijskim tehnikama, a posebno postupcima za rad u sterilnim uvjetima;

2.2. tim će imati na raspolaganju stacionarni laboratorij koji mora imati:

(a) odgovarajuću opremu i objekte, uključujući odvojene prostore za:

– uzimanje oocita iz jajnika,

– obradu oocita, jajnih stanica i zametaka,

– pohranu zametaka;

(b) prostore s laminarnim tokom ili druge odgovarajuće objekte u kojima se provode svi tehnički postupci u vezi s posebnim sterilnim uvjetima (obrada jajnih stanica, zametaka i sjemena).

Centrifugiranje sjemena se može provesti izvan prostora s laminarnim tokom ili drugog prostora, ako su poduzete sve higijenske sigurnosne mjere;

2.3. kad se jajne stanice i druga tkiva sakupljaju u klaonici, u njoj mora biti odgovarajuća oprema za sakupljanje i prijevoz jajnih stanica i drugih tkiva na higijenski i siguran način u laboratorij za obradu.

POGLAVLJE II.

Uvjeti koji se primjenjuju na životinje donore

I. Uvjeti koji se primjenjuju na pastuhe donore

1. Za sakupljanje sjemena se može upotrebljavati pastuh donor koji po mišljenju veterinara centra mora ispuniti sljedeće zahtjeve:

1.1. ne pokazuje niti jedan znak zarazne ili kontagiozne bolesti na dan ulaska u centar i na dan sakupljanja sjemena;

1.2. potječe s teritorija ili u slučaju regionalizacije, iz dijela teritorija zemlje, države članice Europske unije ili treće zemlje i s gospodarstva pod veterinarskim nadzorom, uz uvjet da svi udovoljavaju zahtjevima iz Pravilnika o veterinarskim uvjetima za premještanje kopitara i uvoz iz trećih zemalja (»Narodne novine«, broj 154/08)[[3]](#footnote-29081-3);

1.3. 30 dana prije sakupljanja sjemena držan je na gospodarstvima na kojima kopitari nisu pokazivali niti jedan klinički znak virusnog arteritisa konja ili zaraznog metritisa tijekom tog razdoblja;

1.4. nije bio korišten za prirodni pripust tijekom 30 dana prije prvog sakupljanja sjemena i tijekom razdoblja sakupljanja;

1.5. podvrgnut je sljedećim testovima koji su provedeni i potvrđeni u laboratorijima ovlaštenim od nadležnog tijela u skladu s programom navedenim u točki 1.6. ovoga Odjeljka:

(a) agar-gel imunodifuzijskom testu (Coggins test) ili ELISA testu na infekcioznu anemiju kopitara s negativnim rezultatom;

(b) testu izolacije virusa na virusni arteritis konja s negativnim rezultatom, na ukupnoj količini sjemena pastuha donora, osim u slučaju negativnog rezultata u razrjeđenju seruma 1:4, mora se provesti serum neutralizacijski test na virusni arteritis konja;

(c) testu na zarazni metritis konja koji se provodi u dva navrata u razmaku od sedam dana izolacijom Taylorella equigenitalis iz predejakulata ili iz uzorka sjemena i iz genitalnih briseva prepucija, uretre i fosse uretralis s negativnim rezultatima;

1.6. bio je podvrgnut jednom od sljedećih programima testiranja:

(a) pastuh donor neprekidno boravi u centru za sakupljanje najmanje 30 dana prije prvog sakupljanja sjemena i tijekom razdoblja sakupljanja, i niti jedan kopitar u centru za sakupljanje nije stupio u izravan doticaj s kopitarom nižeg zdravstvenog statusa od pastuha donora, testovi iz točke 1.5. ovoga Odjeljka moraju se provesti na uzorcima sakupljenim od pastuha donora prije prvog sakupljanja sjemena i najmanje 14 dana od isteka vremenskog razdoblja od najmanje 30 dana od kada pastuh boravi u centru;

(b) ako je pastuh donor nastanjen u centru za sakupljanje sjemena najmanje 30 dana prije datuma prvog sakupljanja sjemena i tijekom razdoblja sakupljanja, ali povremeno napušta centar pod nadzorom veterinara centra tijekom neprekidnog razdoblja kraćeg od 14 dana, i/ili su drugi kopitari u centru za sakupljanje sjemena došli u izravni kontakt s kopitarima nižeg zdravstvenog statusa, testovi propisani točkom 1.5. ovoga Odjeljka će se provesti na uzorcima sakupljenim od pastuha donora kako slijedi:

(ba) najmanje jednom godišnje na početku sezone reprodukcije ili prije prvog sakupljanja sjemena i barem 14 dana nakon datuma početka razdoblja od 30 dana boravka u centru; i

(bb) tijekom razdoblja sakupljanja sjemena po sljedećem rasporedu:

– za test iz podtočke (a) točke 1.5. ovoga Odjeljka najmanje svakih 90 dana,

– za test iz podtočke (b) točke 1.5. ovoga Odjeljka najmanje svakih 30 dana, osim ako je dvogodišnjim testom izolacije virusa za seropozitivnog pastuha potvrđeno da ne izlučuje virus arteritisa konja,

– za test iz podtočke (c) točke 1.5. ovoga Odjeljka najmanje svakih 60 dana;

(c) ako pastuh donor ne ispunjava zahtjeve iz podtočaka (a) i (b) ove točke i/ili se sjeme sakuplja za prodaju u duboko smrznutom obliku, testovi iz točke 1.5. ovoga Odjeljka će se provesti na uzorcima sakupljenim od pastuha donora po sljedećem rasporedu:

– najmanje jednom godišnje na početku sezone reprodukcije;

– tijekom razdoblja skladištenja iz podtočke (b) točke 1.3. Odjeljka I. Poglavlja III. ovoga Dodatka i prije nego je sjeme udaljeno iz centra ili korišteno, na uzorcima uzetim najranije 14 dana i najkasnije 90 dana nakon datuma sakupljanja sjemena.

Iznimno od alineje druge ove podtočke, uzorkovanje nakon sakupljanja i testiranje na virusni arteritis konja iz podtočke (b) točke 1.5. ovoga Odjeljka se ne zahtijeva u slučaju da je dvogodišnjim testom izolacije virusa za seropozitivnog pastuha potvrđeno da ne izlučuje virus arteritisa konja;

1.7. ako je bilo koji test iz točke 1.5. ovoga Odjeljka pozitivan, pastuha donora je potrebno izolirati, a sjeme sakupljeno od te životinje od datuma zadnjeg negativnog testa ne može biti predmet trgovine, uz izuzetak sjemena svakog ejakulata koji je bio podvrgnut testu virusne izolacije s negativnim rezultatom na virusni arteritis konja.

Sjeme sakupljeno od svih drugih pastuha u centru za sakupljanje sjemena od datuma kad je sakupljen zadnji uzorak koji je dao negativan rezultat na jedan od testova iz točke 1.5. ovoga Odjeljka mora se skladištiti odvojeno i ne može biti predmet trgovine dok se zdravstveni status centra za sakupljanje sjemena ne obnovi i dok se pohranjeno sjeme službeno ne pregleda da se isključi prisutnost uzročnika bolesti u sjemenu navedenih u točki 1.5. ovoga Odjeljka;

1.8. sjeme sakupljeno od pastuha u centru za sakupljanje sjemena koje je pod mjerama zabrane u skladu s člankom 4. ili 5. Pravilnika o veterinarskim uvjetima za premještanje kopitara i uvoz iz trećih zemalja3 mora se skladištiti odvojeno i ne može biti predmet trgovine dok se zdravstveni status centra za sakupljanje sjemena ne obnovi od strane službenog veterinara u skladu s Pravilnikom o veterinarskim uvjetima za premještanje kopitara i uvoz iz trećih zemalja3 i dok se pohranjeno sjeme službeno ne pregleda da se isključi prisutnost uzročnika bolesti u sjemenu navedenih u Dodatku A Pravilnika o veterinarskim uvjetima za premještanje kopitara i uvoz iz trećih zemalja3.

II. Uvjeti koji se primjenjuju na ovnove i jarčeve donore

1. Za sve ovce i koze primljene u centar za sakupljanje sjemena moraju se primijeniti sljedeći zahtjevi:

1.1. držani su u karanteni tijekom razdoblja od najmanje 28 dana u smještajnom prostoru kojeg je posebno za tu svrhu odobrilo nadležno tijelo, i u kojem su smještene samo životinje s najmanje jednakim zdravstvenim statusom (karantenski smještaj);

1.2. prije boravka u karanteni, boravile su na gospodarstvu koje je službeno slobodno od bruceloze ovaca i koza u skladu s člankom 2. Pravilnika o veterinarsko-zdravstvenim uvjetima za stavljanje u promet ovaca i koza (»Narodne novine«, broj 51/09)[[4]](#footnote-29081-4) i da nisu bile prethodno držane na gospodarstvu nižeg zdravstvenog statusa u pogledu bruceloze;

1.3. dolaze s gospodarstva na kojem su tijekom 60 dana prije boravka u karanteni bile podvrgnute serološkom testu na zarazni epididimitis (B. ovis) provedenom u skladu s Dodatkom D Pravilnika o veterinarsko-zdravstvenim uvjetima za stavljanje u promet ovaca i koza4 ili bilo kojem drugom testu s istovjetnom osjetljivošću i specifičnošću;

1.4. bile su podvrgnute sljedećim testovima provedenim na uzorku krvi sakupljenom unutar 28 dana prije početka razdoblja karantene iz točke 1.1. ovoga Odjeljka, s negativnim rezultatom u svakom slučaju, osim testa na Bordersku bolest iz alineje druge podtočke (c) ove točke:

(a) za brucelozu (B. melitensis), serološki test proveden u skladu s Dodatkom C Pravilnika o veterinarsko-zdravstvenim uvjetima za stavljanje u promet ovaca i koza4;

(b) za zarazni epididimitis (B. ovis), serološki test proveden u skladu s Dodatkom D Pravilnika o veterinarsko-zdravstvenim uvjetima za stavljanje u promet ovaca i koza4 ili bilo kojem drugom testu s istovjetnom osjetljivošću i specifičnošću;

(c) za Bordersku bolest:

– test izolacije virusa ili test na antigen virusa i

– serološki test za utvrđivanje prisutnosti ili odsutnosti protutijela.

Nadležno tijelo može dozvoliti da se testovi iz ove točke provode na uzorcima sakupljenim u karantenskom smještaju. U tom slučaju razdoblje karantene iz točke 1.1. ovoga Odjeljka ne počinje prije datuma uzorkovanja. Međutim ukoliko je bilo koji test iz te točke pozitivan, odnosnu je životinju potrebno odmah ukloniti iz karantenskog smještaja. Ako su životinje u grupnoj izolaciji, za preostale životinje razdoblje karantene iz točke 1.1. ovoga Odjeljka počinje nakon što se uklone životinje s pozitivnim rezultatom;

1.5. da su bile podvrgnute sljedećim testovima provedenim na uzorcima tijekom razdoblja karantene iz točke 1.1. ovoga Odjeljka, i najmanje 21 dan nakon prihvata u karantenski smještaj s negativnim rezultatom:

(a) za brucelozu (B. melitensis), serološki test proveden u skladu s Dodatkom C Pravilnika o veterinarsko-zdravstvenim uvjetima za stavljanje u promet ovaca i koza4;

(b) za zarazni epididimitis (B. ovis) serološki test proveden u skladu s Dodatkom D Pravilnika o veterinarsko-zdravstvenim uvjetima za stavljanje u promet ovaca i koza4 ili bilo kojem drugom testu s istovjetnom osjetljivošću i specifičnošću;

1.6. bile su podvrgnute testu na Bordersku bolest iz alineje prve i druge podtočke (c) točke 1.4. ovoga Odjeljka provedenom na uzorcima krvi uzetim tijekom razdoblja karantene iz točke 1.1. ovoga Odjeljka, i najmanje 21 dan nakon prihvata u karantenski smještaj.

Svakoj životinji (seronegativnoj ili seropozitivnoj) dozvoljava se ulazak u centar za sakupljanje sjemena ako ne dođe do serokonverzije kod životinja koje su bile testirane s negativnim rezultatom prije ulaska u karantenski smještaj.

Ako dođe do serokonverzije, sve preostale seronegativne životinje moraju se držati u karanteni tijekom produljenog razdoblja u trajanju od tri tjedna od pojave prve serokonverzije u grupi.

Seropozitivnim životinjama dozvoljava se ulazak u centar za sakupljanje sjemena ako je test iz alineje prve podtočke (c) točke 1.4. ovoga Odjeljka negativan.

2. Životinje se primaju u centar za sakupljanje sjemena samo uz odobrenje veterinara centra. Svako premještanje životinja, bilo u centar ili iz centra mora se evidentirati.

3. Niti jedna životinja primljena u centar za sakupljanje sjemena ne smije pokazivati niti jedan klinički znak bolesti na dan primitka.

Ne dovodeći u pitanje odredbu iz točke 4. ovoga Odjeljka, sve životinje moraju dolaziti iz karantenskog smještaja koji na dan otpreme životinja u centar za sakupljanje sjemena udovoljava sljedećim uvjetima:

(a) nalazi se na području na kojem nije bilo izbijanja bolesti slinavke i šapa tijekom proteklih 30 dana unutar radijusa od 10 kilometara;

(b) tijekom protekla tri mjeseca je slobodan od bolesti slinavke i šapa i bruceloze;

(c) tijekom proteklih 30 dana je slobodan od bolesti koje podliježu obveznom prijavljivanju kako je definirano u članku 2. stavku 2. točki 6. Pravilnika o veterinarsko-zdravstvenim uvjetima za stavljanje u promet ovaca i koza4.

4. Ukoliko su ispunjeni uvjeti iz točke 3. ovoga Odjeljka i ukoliko su rutinski testovi iz točke 5. ovoga Odjeljka provedeni tijekom 12 mjeseci prije premještanja životinja, životinje se mogu premjestiti iz jednog odobrenog centra za sakupljanje sjemena u drugi jednakog zdravstvenog statusa bez izolacije ili testiranja ako je premještanje izravno. Odnosna životinja ne smije doći u izravan ili neizravan kontakt s papkarima nižeg zdravstvenog statusa, a prijevozna sredstva koja se koriste moraju biti dezinficirana prije korištenja. Ako se životinja premješta iz jednog centra za sakupljanje sjemena u centar za sakupljanje sjemena u drugoj državi članici Europske unije premještanje je potrebno provesti u skladu s Pravilnikom o veterinarsko-
-zdravstvenim uvjetima za stavljanje u promet ovaca i koza4.

5. Sve ovce i koze koje se drže u odobrenom centru za sakupljanje sjemena moraju biti podvrgnute barem jednom svake kalendarske godine sljedećim testovima s negativnim rezultatima:

(a) za brucelozu (B. melitensis), serološki test proveden u skladu s Dodatkom C Pravilnika o veterinarsko-zdravstvenim uvjetima za stavljanje u promet ovaca i koza4;

(b) za zarazni epididimitis (B. ovis), serološki test proveden u skladu s Dodatkom D Pravilnika o veterinarsko-zdravstvenim uvjetima za stavljanje u promet ovaca i koza4 ili bilo kojem drugom testu s istovjetnom osjetljivošću i specifičnošću;

(c) za Bordersku bolest, test na protutijela iz alineje druge podtočke (c) točke 1.4. ovoga Odjeljka koji se primjenjuje samo na seronegativne životinje.

6. Svi testovi iz ovog Odjeljka moraju se provesti u ovlaštenom laboratoriju.

7. Ako je bilo koji test iz točke 5. ovog Odjeljka pozitivan, životinju je potrebno izolirati, a sjeme sakupljeno od te životinje od datuma zadnjeg negativnog testa ne može se stavljati u promet. Takva se životinja mora ukloniti iz centra, osim u slučaju Borderske bolesti kada se mora podvrgnuti testu iz alineje druge podtočke (c) točke 1.4. ovoga Odjeljka s negativnim rezultatom.

Sjeme sakupljeno od svih drugih životinja u centru za sakupljanje sjemena od datuma kad je sakupljen zadnji uzorak koji je dao negativan rezultat na jedan od testova iz točke 5. ovoga Odjeljka mora se skladištiti odvojeno i ne može se stavljati u promet dok se zdravstveni status centra za sakupljanje sjemena ne obnovi i dok se pohranjeno sjeme ne podvrgne službenom pregledu kako bi se isključila prisutnost uzročnika bolesti u sjemenu iz točke 5. ovoga Odjeljka.

8. Sjeme mora potjecati od životinja koje:

(a) ne pokazuju kliničke znakove bolesti na dan prikupljanja sjemena;

(b) u razdoblju od 12 mjeseci prije datuma sakupljanja sjemena:

– nisu bile cijepljene protiv slinavke i šapa; ili

– su bile cijepljene protiv bolesti slinavke i šapa najmanje 30 dana nakon sakupljanja, pri čemu se na 5% (najmanje 5 pajeta) od svakog sakupljanja sjemena obavlja test izolacije virusa slinavke i šapa s negativnim rezultatima;

(c) su, u slučaju sakupljanja svježeg sjemena, bile držane u odobrenom centru za sakupljanje sjemena najmanje 30 dana u kontinuitetu prije datuma sakupljanja sjemena;

(d) ispunjavaju zahtjeve iz članaka 4., 8. i 9. Pravilnika o veterinarsko-zdravstvenim uvjetima za stavljanje u promet ovaca i koza[[5]](#footnote-29081-5);

(e) ako su boravile na gospodarstvima iz alineje prve stavka 2. članka 11. ovoga Pravilnika, testirane su tijekom razdoblja od 30 dana prije datuma sakupljanja sjemena s negativnim rezultatom:

– na brucelozu (B. melitensis) serološkim testom provedenim u skladu s Dodatkom C Pravilnika o veterinarsko-zdravstvenim uvjetima za stavljanje u promet ovaca i koza4;

– na zarazni epididimitis (B. ovis) serološkim testom provedenim u skladu s Dodatkom D Pravilnika o veterinarsko-zdravstvenim uvjetima za stavljanje u promet ovaca i koza4 ili bilo kojim drugim testom s istovjetnom osjetljivošću i specifičnošću;

– na Bordersku bolest;

(f) nisu bile korištene za prirodni pripust najmanje 30 dana prije datuma prvog uzimanja sjemena i između datuma prvog uzorka iz točaka 1.5. i 1.6. ovoga Odjeljka ili podtočke (e) ove točke i do kraja razdoblja sakupljanja.

9. Sjeme sakupljeno od ovnova i jaraca donora u centru za sakupljanje sjemena ili gospodarstvu iz alineje prve stavka 2. članka 11. ovoga Pravilnika koji podliježu zabrani zbog zdravstvenog stanja životinja u skladu s člankom 4. Pravilnika o veterinarsko-zdravstvenim uvjetima za stavljanje u promet ovaca i koza4 moraju se pohraniti odvojeno i ne može biti stavljeno u promet dok se zdravstveni status centra za sakupljanje sjemena ili gospodarstva ne obnovi od strane službenog veterinara u skladu s Pravilnikom o veterinarsko-zdravstvenim uvjetima za stavljanje u promet ovaca i koza4, a pohranjeno sjeme ne podvrgne službenom pregledu kako bi se isključila prisutnost uzročnika bolesti u sjemenu iz Odjeljka I. Dodatka B Pravilnika o veterinarsko-zdravstvenim uvjetima za stavljanje u promet ovaca i koza4.

POGLAVLJE III.

Uvjeti koji se primjenjuju na sjeme, jajne stanice i zametke

I. Uvjeti koji se primjenjuju na sakupljanje, obradu, konzerviranje, skladištenje i prijevoz sjemena

1.1. Ne dovodeći u pitanje odredbe Pravilnika o veterinarsko-medicinskim proizvodima (»Narodne novine«, broj 30/09, 73/09, 14/10, 146/10 i 32/11)[[6]](#footnote-29081-6), u svaki ml sjemena dodaje se antibiotik ili mješavina antibiotika s baktericidnim djelovanjem najmanje istovjetnim sljedećim mješavinama: gentamicin (250 μg), tilozin (50 μg), linkomicin-spektinomicin (150/300 μg); penicilin (500 IJ), streptomicin (500 μg), linkomicin-spektinomicin (150/300 μg); ili amikacin (75 μg), divekacin (25 μg), a nazivi dodanih antibiotika i njihove koncentracije moraju biti navedeni u veterinarskom certifikatu iz alineje četvrte stavka 2. članka 11. ovoga Pravilnika.

1.2. Svi instrumenti koji se koriste za sakupljanje, obradu, konzerviranje ili zamrzavanje sjemena moraju se prikladno dezinficirati ili sterilizirati prije uporabe osim ako se ne koriste instrumenti za jednokratnu uporabu.

1.3. Zamrznuto sjeme mora:

(a) biti smješteno i pohranjeno u spremnicima za skladištenje:

– koji su očišćeni i dezinficirani ili sterilizirani prije uporabe, ili se koriste spremnici za jednokratnu uporabu;

– sa sredstvom za zamrzavanje koje nije prethodno upotrebljavano za druge proizvode životinjskog podrijetla;

(b) prije otpreme ili korištenja, se pohraniti u odobrenim uvjetima najmanje 30 dana od datuma sakupljanja.

1.4. Sjeme namijenjeno stavljanju u promet se:

(a) prevozi u državu članicu odredišta u spremnicima koji su prije uporabe očišćeni i dezinficirani ili sterilizirani, ili se koriste spremnici za jednokratnu uporabu, koji su zapečaćeni i numerirani prije otpreme iz odobrenog centra za sakupljanje ili skladištenje sjemena;

(b) označava na način da se broj na pajeti ili drugom pakovanju podudara s brojem na veterinarskom certifikatu iz alineje četvrte stavka 2. članka 11. ovoga Pravilnika i sa spremnikom u kojem je pohranjeno i prevoženo.

II. Uvjeti za jajne stanice i zametke

1. Sakupljanje i obrada zametaka dobivenih in vivo

Zametci dobiveni in vivo proizvedeni su kao rezultat umjetne oplodnje sa sjemenom koje ispunjava uvjete ovog Pravilnika i sakupljeno je, obrađeno i konzervirano u skladu sa sljedećim:

1.1. Odobreni tim za sakupljanje zametaka sakuplja i obrađuje zametke tako da ne dođu u kontakt s drugim serijama zametaka, koji ne ispunjavaju uvjete iz ovog Pravilnika.

1.2. Zametci se sakupljaju na mjestu koje je odvojeno od drugih prostora ili dijelova gospodarstva, izgrađenih od materijala koji omogućavaju učinkovito i lako čišćenje i dezinfekciju.

1.3. Zametci se obrađuju (ispituju, ispiru, obrađuju i pohranjuju u označene i sterilne pajete, ampule ili druga pakovanja) u stacionarnom ili mobilnom laboratoriju koji je u odnosu na prijemljive vrste smješten na području na kojem nije bilo izbijanja bolesti slinavke i šapa tijekom prethodnih 30 dana unutar radijusa od 10 kilometara.

1.4. Sva oprema korištena za sakupljanje, rukovanje, ispiranje, smrzavanje i pohranu zametaka mora se sterilizirati ili propisno očistiti i dezinficirati prije uporabe u skladu s Priručnikom IETS[[7]](#footnote-29081-7) ili se koristi oprema za jednokratnu uporabu.

1.5. Svi biološki proizvodi životinjskog podrijetla korišteni u mediju ili otopinama za sakupljanje, obradu, ispiranje ili pohranu zametaka moraju biti slobodni od patogenih mikroorganizama. Mediji i otopine koje se koriste pri sakupljanju, zamrzavanju i pohrani zametaka moraju se sterilizirati odobrenim metodama prema Priručniku IETS i s njima se rukuje na način da se održi sterilnost. Antibiotici se mogu dodavati, kad je primjereno, u medij za sakupljanje, obradu, ispiranje i pohranu prema Priručniku IETS.

1.6. Sredstva za zamrzavanje koja se upotrebljavaju za konzerviranje i skladištenje zametaka ne smiju se prethodno upotrebljavati za druge proizvode životinjskog podrijetla.

1.7. Svaka pajeta, ampula ili drugo pakovanje u kojoj su pohranjeni zametci mora se jasno označiti s oznakama u skladu sa standardiziranim sustavom iz Priručnika IETS.

1.8. Zametci se ispiru u skladu s Priručnikom IETS, a zona pellucida mora ostati netaknuta prije i neposredno nakon ispiranja. Kada je potrebna inaktivacija ili uklanjanje nekih virusa, mora se izmijeniti standardni postupak ispiranja tako da uključuje dodatna ispiranja s enzimom tripsinom u skladu s Priručnikom IETS.

1.9. Zametci koji pripadaju različitim životinjama donorima ne smiju se ispirati zajedno.

1.10. Zona pellucida svakog zametka mora se pregledati na cijeloj površini pod povećanjem od najmanje 40 × radi utvrđivanja neoštećenosti zone pellucide i da je slobodna od bilo kojeg prijanjajućeg materijala.

1.11. Svaka serija zametaka koja je uspješno prošla pregled iz točke 1.10. ovoga Odjeljka stavit će se u sterilnu pajetu, ampulu ili drugu ambalažu i označiti u skladu s točkom 1.7. ovoga Odjeljka te odmah zapečatiti.

1.12. Po potrebi se zametci zamrzavaju, što je prije moguće, te pohranjuju na mjesto pod kontrolom veterinara tima.

1.13. Svaki tim za sakupljanje zametaka mora dostaviti rutinske uzorke neživih zametaka ili jajnih stanica, tekućina za ispiranje ili tekućina za pranje koji su nastali kao rezultat njihovih aktivnosti na službeni pregled zbog pretraživanja na bakterijsku i virusnu kontaminaciju prema Priručniku IETS.

1.14. Svaki tim za sakupljanje zametaka mora voditi evidenciju svojih aktivnosti o sakupljanju zametaka tijekom razdoblja od dvije godine nakon što su zametci bili stavljeni u promet ili uvezeni, uključujući:

(a) pasminu, dob i individualnu identifikaciju odnosnih životinja donora;

(b) mjesto sakupljanja, obrade i pohranjivanja zametaka koje je tim prikupio;

(c) identifikaciju zametaka zajedno s detaljima o primatelju pošiljke.

2. Sakupljanje i obrada jajnih stanica, jajnika i drugih tkiva koji se koriste u cilju proizvodnje zametka in vitro

Uvjeti utvrđeni u točkama 1.1. do 1.14. ovoga Odjeljka primjenjuju se mutatis mutandis na sakupljanje i obradu jajnih stanica, jajnika i drugih tkiva za uporabu pri oplodnji in vitro i/ili za kulturu in vitro. Pored toga, moraju biti ispunjeni i sljedeći zahtjevi:

2.1. Nadležno tijelo mora biti upoznato s gospodarstvom podrijetla životinja donora te imati nadzor nad njima.

2.2. Prilikom uzimanja jajnika i drugih tkiva u klaonici, bilo od pojedinačnih životinja ili od serija donora (sakupljanje od serije), klaonica mora biti službeno odobrena u skladu s Pravilnikom o službenim kontrolama hrane životinjskog podrijetla (»Narodne novine«, broj 99/07, 28/10 i 94/11)[[8]](#footnote-29081-8) i pod nadzorom veterinara čija je odgovornost osigurati da se ante mortem i post mortem pregledi potencijalnih životinja donora provode i da se putem njih potvrdi da su slobodne od znakova relevantnih kontagioznih zaraznih bolesti. Klaonica se mora nalaziti u pogledu prijemljivih vrsta na području na kojem nije bilo izbijanja bolesti slinavke i šapa tijekom proteklih 30 dana unutar radijusa od 10 kilometara.

2.3. Serije jajnika se ne mogu unositi u laboratorij za obradu dok nisu obavljeni post mortem pregledi životinja donora.

2.4. Oprema za uklanjanje i prijevoz jajnika i drugih tkiva mora biti očišćena i dezinficirana ili sterilizirana prije uporabe i isključivo korištena za ove namjene.

3. Obrada zametaka dobivenih in vitro

Uvjeti utvrđeni u točkama 1.1. do 1.14. ovoga Odjeljka primjenjuju se mutatis mutandis na obradu in vitro dobivenih zametaka. Pored toga, moraju biti ispunjeni i sljedeći zahtjevi:

3.1. Zametci dobiveni in vitro moraju biti proizvedeni kao rezultat oplodnje in vitro sa sjemenom koje udovoljava zahtjevima ovoga Pravilnika.

3.2. Nakon što je završilo razdoblje kultiviranja in vitro i prije zamrzavanja, pohrane i prijevoza zametaka, zametci se moraju isprati i podvrgnuti obradi iz točaka 1.8., 1.10. i 1.11. ovoga Odjeljka.

3.3. Zametci različitih životinja donora ne smiju se zajedno ispirati u slučaju ako su uzeti od različitih životinja ili ako potječu od različitih serija sakupljanja.

3.4. Zametci različitih životinja donora ne smiju se pohraniti u istoj pajeti, ampuli ili drugoj ambalaži u slučaju ako su uzeti od različitih životinja ili ako potječu od različitih serija sakupljanja.

4. Obrada mikromanipuliranih zametaka

Prije svake mikromanipulacije kojom se prekida cjelovitost ovojnice zone pellucide, svi zametci ili jajne stanice moraju se sakupiti i obraditi u skladu sa sanitarnim uvjetima iz točaka 1., 2. i 3. ovoga Odjeljka. Pored toga, moraju biti ispunjeni i sljedeći zahtjevi:

4.1. Mikromanipulacija koja uključuje penetraciju u zonu pellucidu mora biti provedena u odgovarajućim laboratorijskim prostorima pod nadzorom veterinara odobrenog tima.

4.2. Svaki tim za sakupljanje zametaka mora voditi evidenciju o svojim aktivnostima u skladu s točkom 1.14. ovoga Odjeljka uključujući detalje o mikromanipulacijskim tehnikama koji uključuju penetraciju u zonu pellucidu i koje su izvedene na zamecima. U slučaju kada zametci potječu od oplodnje »in vitro« identifikacija zametaka može biti provedena na temelju serije, ali mora sadržavati podatke o datumu i mjestu sakupljanja jajnika i/ili jajnih stanica te mora biti moguće identificirati gospodarstvo podrijetla životinje donora.

5. Skladištenje zametaka

5.1. Svaki tim za sakupljanje i proizvodnju zametaka mora osigurati da se zametci skladište na odgovarajućoj temperaturi u prostorima za skladištenje iz točke 1.8. Odjeljka III. Poglavlja I. ovoga Dodatka.

5.2. Zamrznuti zametci moraju prije otpreme biti uskladišteni u odobrenim uvjetima najmanje 30 dana od datuma sakupljanja ili proizvodnje.

6. Prijevoz zametaka

6.1. Zametci koji se stavljaju u promet prevoze se u državu članicu odredišta u spremnicima koji su očišćeni i dezinficirani ili sterilizirani prije uporabe ili u spremnicima za jednokratnu uporabu, i koji su zapečaćeni i numerirani prije otpreme iz odobrenih objekata za skladištenje.

6.2. Pajete, ampule ili druga ambalaža će se označiti na način da broj pajeta, ampule ili druge ambalaže bude istovjetan broju na veterinarskom certifikatu iz alineje treće stavka 3. članka 11. ovoga Pravilnika i sa spremnikom u kojem su pohranjeni i prevezeni.

POGLAVLJE IV.

Zahtjevi koji se primjenjuju na ženke donore

1. Ženke donori mogu se upotrebljavati za sakupljanje zametaka ili jajnih stanica samo ako one same i gospodarstva s kojih potječu udovoljavaju po mišljenju službenog veterinara zahtjevima iz posebnih propisa o trgovini živim životinjama za rasplod i proizvodnju odnosnih vrsta.

2. Uz zahtjeve iz Pravilnika o veterinarskim uvjetima za stavljanje u promet goveda i svinja (»Narodne novine«, broj 154/08)[[9]](#footnote-29081-9), ženke donori vrste svinja moraju uz izuzetak zametaka dobivenih in vivo podvrgnutih obradi tripsinom, udovoljavati zahtjevima za bolest Aujeszkoga iz članaka 9. i 10. navedenog Pravilnika.

3. Odredbe Pravilnika o veterinarsko-zdravstvenim uvjetima za stavljanje u promet ovaca i koza4 primjenjuju se na ženke donore vrsta ovce i koze.

4. Uz zahtjeve iz Pravilnika o veterinarskim uvjetima za premještanje kopitara i uvoz iz trećih zemalja3, kobile donori moraju ispunjavati sljedeće zahtjeve:

4.1. nisu bile korištene za prirodni pripust tijekom 30 dana prije sakupljanja jajnih stanica ili zametaka i između datuma prvog uzorka iz točaka 4.2. i 4.3. ovoga Odjeljka i datuma sakupljanja jajnih stanica i zametaka;

4.2. bile su podvrgnute testu imunodifuzije u agar-gelu (Coggins test) ili ELISA testu za infekcioznu anemiju kopitara provedenog na uzorku krvi uzetom tijekom 30 dana prije datuma prvog sakupljanja jajnih stanica ili zametaka i nakon toga svakih 90 dana tijekom razdoblja sakupljanja;

4.3. bile su podvrgnute testu na kontagiozni metritis kobila izolacijom Taylorella equigenitalis iz sluznica klitoralne fose i klitoralnih sinusa u dva uzastopna estrusa te na dodatnom uzorku kulture uzetom tijekom estrusa s endometrija vrata maternice, svi s negativnim rezultatom nakon kultivacije od 7 do 14 dana.«

[[1](#footnote-29081-1-backlink)] Pravilnikom su preuzete odredbe Direktive 92/65/EEZ o zdravstvenim zahtjevima za stavljanje u promet i uvoz u Europsku zajednicu, životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Direktive 90/425/EEZ.

[[2](#footnote-29081-2-backlink)] Pravilnikom su preuzete odredbe Direktive Vijeća 90/429/EEZ od 26. lipnja 1990. godine o zdravstvenim uvjetima koji se primjenjuju u prometu unutar Zajednice i uvozu u Zajednicu sjemena svinja domaćih vrsta.

[[3](#footnote-29081-3-backlink)] Pravilnikom su preuzete odredbe Direktive Vijeća 90/426/EEZ od 26. lipnja 1990. godine o veterinarsko-zdravstvenim uvjetima za premještanje i uvoz kopitara iz trećih zemalja.

[[4](#footnote-29081-4-backlink)] Pravilnikom su preuzete odredbe Direktive Vijeća 91/68/EEZ od 28. siječnja 1991. godine o uvjetima zdravlja životinja koji se primjenjuju na ovce i koze na unutarnjem tržištu Zajednice.

[[5](#footnote-29081-5-backlink)] Člancima 4., 8. i 9. Pravilnika o veterinarsko-zdravstvenim uvjetima za stavljanje u promet ovaca i koza (»Narodne novine«, broj 51/09) preuzete su odredbe članaka 4., 5. i 6. Direktive Vijeća 91/68/EEZ od 28. siječnja 1991. godine o uvjetima zdravlja životinja koji se primjenjuju na ovce i koze na unutarnjem tržištu Zajednice.

[[6](#footnote-29081-6-backlink)] Pravilnikom o veterinarsko-medicinskim proizvodima (»Narodne novine«, broj 30/09) preuzete su odredbe Direktive Europskog parlamenta i Vijeća 2001/82/EZ od 6. studenoga 2001. godine o kodeksu Zajednice koji se odnosi na veterinarsko-medicinske proizvode.

[[7](#footnote-29081-7-backlink)] Priručnik međunarodnog udruženja za prijenos zametaka – Smjernice za provođenje postupaka i opće informacije o uporabi tehnologije za prijenos zametaka s naglaskom na sanitarne postupke kojeg je izdalo Međunarodno udruženje za prijenos zametaka, 1111 North Dunlap Avenue, Savoy, Illinois 61874 USA (http://www.iets.org/).

[[8](#footnote-29081-8-backlink)] Pravilnikom o službenim kontrolama hrane životinjskog podrijetla (»Narodne novine« broj 99/07) preuzete su odredbe Uredbe (EZ) br. 854/2004 Europskoga parlamenta i Vijeća od 29. travnja 2004. godine kojom se utvrđuju posebna pravila za obavljanje službenih kontrola proizvoda životinjskog podrijetla namijenjenih prehrani ljudi.

[[9](#footnote-29081-9-backlink)] Pravilnikom su preuzete odredbe Direktive 64/432/EEZ od 26. lipnja 1964. godine o zdravstvenim uvjetima za stavljanje u promet goveda i svinja unutar Zajednice.

Pravilnik, NN 29/2012-728